১৫ তারিখ রাতে রাজন্য দাসবাবুদের বাড়ি থেকে বেরিয়ে আসার সময়ে তার বাইকটা নিতে বাড়ি ও পাঁচিলের মাঝখানে বাগানের সরু অংশটায় যায়। সে বরাবর লোহার ঘোরানো সিঁড়িটার নিচেই বাইক রাখত। উঠোনে রাখলে চারিপাশে রাখা ফুলের টবে ধাক্কা লেগে ভেঙে যেতে পারে। তখন দাসবাবুর ভাইয়ের সাথে ওনাদের কথা কাটাকাটি হচ্ছে দেখে সে পরে আসবে ভেবে চলে যাচ্ছিল। হঠাৎ দেখে উপরে বাথরুমের দরজাটা একটু ফাঁক হয়ে আছে! তার মানে আজ জমাদার এসেছিল। সে চলে যাবার পরে কেউ দরজাটা বন্ধ করতে ভুলে গেছে! সাবধান করা দরকার!